פרט לכך, לא אירע דבר

פרט לכך, לא אירע דבר (במקור: "פרט לכך, לא אירע דבר.") הוא מחזה תיאטרון תיעודי ישראלי מאת רועי יוסף ונעה נשיא. ההצגה עלתה לראשונה בשנת 2021 בתיאטרון נוצר, והוצגה בהמשך בתיאטרון תמונע בשנים 2022–2023. ההצגה מבוססת על אירוע שהתרחש במציאות ונחקר במסגרת מצ"ח, וזכתה בפרס קיפוד הזהב למחזה השנה לשנת 2022. בשנת 2023 הוצגה ההצגה בפסטיבל הבין־לאומי FITS בסיביו, רומניה.

 רקע 
במהלך מבצע צוק איתן בשנת 2014 נורה למוות מוחמד קדיח (64) בעת שנשא דגל לבן באזור ח'וזאעה שברצועת עזה. בעקבות האירוע נפתחה חקירת מצ"ח שנכללה בין חקירות פליליות שהורה עליהן הפרקליט הצבאי הראשי בדצמבר 2014, במסגרת בדיקת אירועים מן הלחימה.

רועי יוסף, מיוצרי ההצגה, שירת באותה עת כחוקר מצ"ח והיה מעורב בטיפול בתיק. שנים לאחר מכן, כשעבד כמלצר בבית הקפה נחמה וחצי בתל אביב, זיהה במקום את החייל שנחקר בפרשה; המפגש הוביל לחידוש העיסוק בתיק ולניסיון לפתוח אותו מחדש באמצעים אמנותיים, שהתגבש בהמשך להפקת ההצגה.

ההצגה מבוססת על חומרי חקירה מקוריים ועל מסמכים שהצטברו סביב התיק, ומתמקדת במתח שבין סגירת התיק במישור המשפטי לבין המשך הדהודו במישור האישי והציבורי.

 תיאור ההצגה 
ההצגה "פרט לכך, לא אירע דבר." בנויה כחקירה בימתית של החוקר את עצמו, ובמרכזה שחזור פעולות חקירה והצבתן על הבמה. במופע משתתפים רועי יוסף והשחקן אסף שורק, המגלמים דמות אחת בשני תפקידים שונים – פעם בתור חוקר ופעם בתור נחקר. במהלך ההצגה מתבצעים חילופי תפקידים בין החוקר לנחקר, והחקירה עצמה משמשת כמבנה הדרמטי של המופע.

המהלך הבימתי נשען על שימוש בחומרי חקירה, מסמכים, הקלטות, תצלומים, מכתבים, פרוטוקולים וחומרים שנאספו סביב האירוע. חומרים אלה מוצגים, מוקראים ומוקרנים במהלך ההצגה, ומרכיבים את רצף הפעולות הבימתיות במקום עלילה ליניארית. ההצגה אינה משחזרת את האירוע עצמו, אלא מתמקדת בתהליך החקירה ובאופן שבו נסגר התיק.

המרחב הבימתי מינימליסטי וכולל שולחן וכיסאות המזוהים עם חדרי חקירה. לצד הפעולה הבימתית נעשה שימוש בהקרנות חזותיות באמצעות מטול שקפים, ובהן מסמכים, תצלומים, שרטוטים ופריטים יומיומיים שנאספו במהלך העבודה, בהם גם תפריט בית הקפה "נחמה וחצי", שבו התרחש המפגש שהוביל לחידוש העיסוק בתיק. ההקרנות מופיעות על קיר הבמה ולעיתים גם על גופם של השחקנים.

 הפקה והצגות 
ההצגה עלתה בבכורה בשנת 2021 בתיאטרון נוצר בבת ים. בין השנים 2022–2023 רצה בתיאטרון תיאטרון תמונע בתל אביב-יפו.

בשנת 2023 הוצגה ההצגה במסגרת פסטיבל FITS (Sibiu International Theatre Festival) בעיר סיביו שברומניה.

 יוצרים ומשתתפים 
 יוצרים: רועי יוסף ונעה נשיא
 שחקנים: רועי יוסף ואסף שורק
 מוזיקה: בועז ברקת
 עוזר יוצרים ומנהל הצגה: נמרוד עציון
 ניהול אמנותי: אבי גיבסון וניצן כהן
 ליווי אמנותי: דניאל כהן לוי

 פרסים והוקרה 
בשנת 2022 זכתה ההצגה בפרס קיפוד הזהב למחזה השנה, והייתה מועמדת גם לפרס הצגת השנה.

 ביקורות 
ההצגה זכתה לסיקור נרחב בעיתונות ובאתרי תרבות. העיתונאית שירין פלאח סעב כתבה ב"הארץ" כי מדובר ב"מופע אינטליגנטי וכן יוסף משחזר את פרטי החקירה באמצעות מסמכים מקוריים, מזכרים שכתב בעצמו וחומרים שהותרו לפרסום – כמו חוות הדעת של הפרקליטות הצבאית – שאסף מאז סגירת התיק".

כתב התרבות יובל פלוטקין כתב ב־ynet: "אי אפשר להפריד בין התוכן של ההצגה לבין הביטוי החזותי שלה. שני השחקנים מראיינים זה את זה, כשמקרן גדול משדר מאחוריהם, סביבם ועל גופיהם מסמכים מכל הסוגים – מפרוטוקולים בשחור לבן, דרך התפריט של בית הקפה ועד סימון של גופה. התת־מודע של היוצרים פעל שעות נוספות בזמן העבודה והתפרץ אל תוך היצירה".

בביקורת שפורסמה באתר "הבמה", כתבה נועה שדה: "מפגש מרענן ונדיר עם תיאטרון חי, רלוונטי וחיוני. יש מעט מאוד ממנו בישראל, בוודאי באופן שמצליח לשמור על רמה גבוהה גם בתוכן וגם בצורה".

אביבה רוזן כתבה באתר "מרתה יודעת": "הרבה הצגות הן חשובות, מבחינה ערכית, מוסרית, רגשית, חברתית, תרבותית וכו', אבל ההצגה הזאת היא חשובה בכך שהיא מעמידה מולנו מראה, וקשה להתבונן בה אך גם קשה להתעלם ממנה...".

המחזאית מאיה ערד יסעור כתבה בעלון "הקיר החמישי": "ההצגה פותחת עבורי מרווחים לרפלקציה על המצב בלי לתקוע לי מזלג של אידאולוגיות לתוך הגרון, אבל גם בלי להתחמק מלשאול את השאלות האמיתיות שצריך לשאול".

 ראו גם 
 רועי יוסף
 שורה: מלאכת זיהוי חיים
 תיאטרון תיעודי
 תיאטרון תמונע
 תיאטרון נוצר
 משטרה צבאית חוקרת
 מבצע צוק איתן

 קישורים חיצוניים 


 עמוד ההצגה באתר תיאטרון תמונע
 עמוד המחזה באתר מחזאי ישראל

 הערות שוליים 

קטגוריה:מחזות ישראליים
קטגוריה:מחזות בעברית
קטגוריה:מחזות רועי יוסף
קטגוריה:מבצע צוק איתן
קטגוריה:זוכי פרס קיפוד הזהב
קטגוריה:מחזות משנות ה-2020
קטגוריה:יצירות משנת 2021